Επαρχία Κερμανσάχ

Η Επαρχία Κερμανσάχ (περσ. استان كرمانشاه) είναι μία από τις 31 επαρχίες του Ιράν. Η πρωτεύουσά της είναι η ομώνυμη μεγαλούπολη Κερμανσάχ. Η Επαρχία βρίσκεται στο δυτικό μέρος της χώρας και συνορεύει με το Ιράκ και με τις ιρανικές Επαρχίες του Κουρδιστάν, του Χαμαντάν, του Ιλάμ και του Λορεστάν. Με έκταση 24.998 τετραγωνικά χιλιόμετρα, βρίσκεται στη μεσαία θέση από άποψη μεγέθους ανάμεσα στις επαρχίες του Ιράν, ενώ ο πληθυσμός της, που στην απογραφή του 2016 ήταν 1.952.434 κάτοικοι, την κατατάσσει στη 13η θέση μεταξύ των 31 επαρχιών. Η Επαρχία Κερμανσάχ υποδιαιρείται σε 14 κομητείες ή διαμερίσματα.

Ιστορία
Η Επαρχία Κερμανσάχ είναι πλούσια σε ευρήματα της Παλαιολιθικής εποχής, που έχουν ανακαλυφθεί σε πολλά σπήλαια. Τα πρώτα γνωστά υπολείμματα ανθρώπου του Νεάντερταλ σε ολόκληρο το Ιράν ανακαλύφθηκαν στο Σπήλαιο Μπισιτούν της επαρχίας αυτής. Στην Επαρχία βρίσκονται επίσης πολλές νεολιθικές θέσεις, με γνωστότερες τις Γκαντζ Νταρέ και Ασιάμπ. Στην πρώτη έχει τεκμηριωθεί η πρώτη εξημέρωση της αίγας (κατσίκας) από τον άνθρωπο.

Τον Μάιο του 2009, με βάση έρευνες που διεξάχθηκαν από το Πανεπιστήμιο του Χαμαντάν και το Πανεπιστημιακό Κολέγιο του Λονδίνου, Ιρανός αξιωματούχος ανεκοίνωσε ότι στην Κομητεία Σαχνέ της Επαρχίας, στα δυτικά της πόλεως του Κερμανσάχ, είχε ανακαλυφθεί το αρχαιότερο προϊστορικό χωριό σε ολόκληρη τη Μέση Ανατολή, χρονολογούμενο στο 9800 π.Χ..

Τα μνημεία που βρίσκονται στην Επαρχία ανήκουν κυρίως σε δύο περιόδους ακμής: εκείνη της Αυτοκρατορίας των Αχαιμενιδών και εκείνη της Αυτοκρατορίας των Σασσανιδών. Η πόλη του Κερμανσάχ έφθασε στο αποκορύφωμα της δόξας της κατά τη βασιλεία των Ορμίσδα Δ΄ και Χοσρόη Α΄ των Σασσανιδών, προτού υποβαθμισθεί σε μια δευτερεύουσα βασιλική κατοικία. Πολύ αργότερα, η εισβολή των Οθωμανών κατέστρεψε όλη την πόλη.

Κατά τον 20ό αιώνα, στον Πόλεμο Ιράν-Ιράκ, σκληρές μάχες διεξάχθηκαν στην Επαρχία Κερμανσάχ. Οι περισσότερες πόλεις και κωμοπόλεις υπέστησαν σοβαρές ζημιές, ενώ κάποιες, όπως η Σαρπόλε Ζαχάμπ και η Κάσρε Σιρίν, καταστράφηκαν σχεδόν εντελώς.

Ο Σεισμός Ιράν-Ιράκ του 2017, τον Νοέμβριο εκείνου του έτους, προκάλεσε τον θάνατο άνω των 600 ανθρώπων στην Επαρχία. Στις 28 Δεκεμβρίου 2017, όπως και σε αρκετές άλλες ιρανικές επαρχίες έγιναν μεγάλες διαδηλώσεις κατά του καθεστώτος. Ο Ανώτατος ηγέτης του Ιράν Αλί Χαμενεΐ μίλησε για υποκίνηση από τις Δυτικές χώρες. Μερικές οργανώσεις γυναικών, όπως το «Εθνικό Συμβούλιο Αντίστασης του Ιράν», είχαν κάποιο ρόλο στη διοργάνωση αυτών των διαμαρτυριών."Iran: Women keep high the spirit of nationwide protests" , The National Council of Resistance of Iran

 Δημογραφικά στοιχεία 
Κατά την εθνική απογραφή του 2006 ο πληθυσμός της Επαρχίας ήταν 1.842.457 κάτοικοι, που ζούσαν σε 444.185 νοικοκυριά. Η απογραφή του 2016 καταμέτρησε τον πληθυσμό ως 1.952.434 κατοίκους, που ζούσαν σε 576.861 νοικοκυριά.

Παραπομπές

Εξωτερικοί σύνδεσμοι


Κερμανσαχ